ఈ-వే బిల్లు ట్రయల్‌కు నో
- వ్యతిరేకిస్తున్న వ్యాపార సంఘాలు
- నేడు ఢిల్లీలో అత్యవసర సమావేశం
- మొన్నటివరకూ జీఎస్టీ... ఇపుడు ఈవే బిల్లు
జీఎస్టీ కష్టాలు తీరకముందే.. మోడీ సర్కారు కొత్త పన్ను విధానం (ఈవే బిల్లును) తెరపైకి తేవాలనుకుం టున్నది. నోట్ల రద్దుతో వ్యాపారరంగమంతా చెల్లాచెదురైతే..
జీఎస్టీతో దేశ ఆర్థిక వ్యవస్థ చిన్నాభిన్నమైందన్న కఠోరవాస్తవాలు వెలుగులోకి వస్తున్నాయి. ఇలాంటి పరిస్థితుల్లో ఈవే బిల్లులు వ్యాపారులు, వినియోగదారులకూ భారమవుతాయని వ్యాపారసంఘాలు అంటున్నాయి. కేంద్ర ప్రభుత్వం మాత్రం ఎలాగైనా ఈ నెల 15 నుంచి ఈ-వే బిల్లు ట్రయిల్‌ రన్‌ చేయాలని భావిస్తోంది.
అయితే ఈ ప్రతిపాదనను వ్యాపారసంఘాలన్నీ వ్యతిరేకిస్తున్నాయి. కొన్నాళ్లు వాయిదా వేసుకోవాలని కోరేందుకు.. మంగళవారం ఢిల్లీలో అత్యవసర సమావేశాన్ని నిర్వహించాలని నిర్ణయించాయి.
- నవతెలంగాణ బిజినెస్‌ డెస్క్‌
నిన్న జీఎస్టీ రిటర్న్‌ ఫైయిలింగ్‌ కష్టాలు..ఇపుడు ఈ వేబిల్లులకు ప్రభుత్వం రంగం సిద్ధం చేసింది. ఈ-వే బిల్లును 15 నుంచి ట్రయల్‌గా ప్రారంభించటానికి వ్యాపారులు, ట్రేడర్స్‌ నిరాకరిస్తున్నారు. జీఎస్టీలో సాంకేతికపరమైన అంశాలు ముడిపడిఉన్నాయి. ఈలోపు ఈ-వే బిల్లు ప్రతిపాదనను తాత్కాలికంగా వాయిదా వేయాలని వారు కోరుతున్నారు. ఈ-వే బిల్లు విధానాన్ని ఫిబ్రవరిలో కాకుండా ఏప్రిల్‌ వరకు గడువు పెంచాలని ప్రతిపాదిస్తున్నారు. కానీ మోడీ ప్రభుత్వం మాత్రం ఎలాగైనా ట్రయల్‌ రన్‌ చేయాలని మొండిపట్టుపడుతోంది.
15నుంచి ఈ-వే బిల్లు ట్రయల్‌..
ఫిబ్రవరి ఒకటి నుంచి ఈ-వే బిల్లు అమల్లోకి రానున్నది. ఈ బిల్లు పారదర్శకంగా రెండు విధాలుగా తీసుకుని రావాలని కేంద్రం భావిస్తోంది.అంతర్రాష్ట ఈ-వే బిల్లుపై ఫిబ్రవరి ఒకటిన డెడ్‌లైన్‌ పెట్టింది.మరో వైపు ఇంట్రా స్టేట్‌ ఈ-వే బిల్లు ఈ ఏడాడి జూన్‌ నుంచి అమల్లోకి తేవాలని కేంద్రం నిర్ణయించింది. అయితే నిర్దేశిత గడువు కన్నా లోపు ఈనెల 15 ఈ-వే బిల్లును ట్రయల్‌ రన్‌ నిర్వహించేలా మోడీ సర్కారు ప్రణాళిక తయారు చేసింది. ఈ విధానం అమలు చేయటం వల్ల పన్ను చోరీని అరికట్టడం సులువవుతుందని సర్కార్‌ భావిస్తోంది.
వ్యాపారులను వెంటాడుతున్న భయం..
కాన్‌ఫెడరేషన్‌ ఆఫ్‌ ఇండియా ట్రేడర్స్‌(సీఏఐటీ) జనరల్‌ సెక్రెటరీ ఖండేల్‌వాల్‌ మాట్లాడుతూ.. ఈ-వే బిల్లు గురించి వ్యాపార వర్గాల్లో ఆందోళన ఉన్నదని తెలిపారు. ఇప్పటికే రిటర్న్‌ దాఖలు చేసే విషయంలో నానా ఇబ్బందులు పడుతున్నారని వివరించారు. నెలవారీ రిటర్న్స్‌ దాఖలు చేస్తుంటే..రోజూ కోట్ల సంఖ్యలో ఈ-వే బిల్లులు జనరేట్‌ అవుతాయి.ఇలాంటి పరిస్థితిలో పారదర్శకత పేరుతో మోడీ సర్కారు తేవాలనుకుంటున్న కొత్త విధానం సరిగా పనిచేస్తుందా..అనే అనుమానాలను వ్యాపార వర్గాలు వ్యక్తం చేశాయి.
నేడు వ్యాపారుల అత్యవసర సమావేశం
మెటల్‌ అండ్‌ స్టయిల్‌నెస్‌స్టీల్‌ మర్చంట్‌ అధ్యక్షుడు జితేంద్ర షా మాట్లాడుతూ..దేశ వ్యాప్తంగా అన్ని వ్యాపార సఘాలు జీఎస్టీ గురించి అన్ని విధాలుగా ఇబ్బందుల్లో ఉన్నారని తెలిపారు.
ఈ విషయంపైనే చర్చించటానికి మంగళవారం సమావేశాన్ని ఏర్పాటు చేసినట్టు చెప్పారు. ప్రస్తుత ఆర్థిక సంవత్సరంలో ఈ-వే బిల్లును అమలు,లిమిట్‌ పెంపు,జీఎస్టీ పోర్టర్‌లో వస్తున్న కష్టాలు,ఏపీఎమ్‌సీ సెస్సు తొలగింపు,బ్రాండెడ్‌ ఫుడ్‌పై జీఎస్టీ భారం తదితర అంశాలను చర్చించనున్నారు.
అవసరమైతే సమ్మెకు పోదాం..ట్రేడర్స్‌
సదర్‌ బజార్‌ అసోసియేషన్‌ సెక్రెటరీ తారాచంద్‌ మాట్లాడుతూ జీఎస్టీ పోర్టర్‌ రిటర్న్‌ దాఖలు,రిఫండ్‌ అంశాలపై ట్రేడర్స్‌ ఊపిరి సలపనంత బిజీగా ఉన్నారని తెలిపారు. ఈ-వే బిల్లులతో సమస్యలు ఎదురైతే..దాని ప్రభావం నేరుగా ఉత్పాదక రంగంపై పడుతుంది. ఇలాంటి పరిస్థితుల్లో ట్రేడర్స్‌,వ్యాపారులు భవిష్యత్తు ఆందోళనకరంగా మారనున్నది వివరించారు. తమ సమస్యను పరిష్కరించటానికి అవసరమైతే సమ్మెకు సిద్ధమేనని ఆయన స్పష్టం చేశారు.
ఈ-వే బిల్లు లిమిట్‌ పెంచాలి..
సీఏఐటీ జనరల్‌ సెక్రెటరీ ప్రవీణ్‌ ఖండేల్‌వాల్‌ మాట్లాడుతూ.. ఈ-వే బిల్లు లిమిట్‌ (50వేలు)చాలా తక్కువగా నిర్ధారించారు.దీన్ని మూడు లక్షల వరకు పెంచాలి. తక్కువ ధర కలిగిన వస్తువు(లక్ష నుంచి పదిలక్షల వరకు)లు సులువుగా అమ్మటానికి వీలవుతుంది.అలానే వ్యాపారులపై డాక్యుమెంటేషన్‌ కూడా తలనొప్పిగా మారనున్నది. అలానే ఈవే బిల్లులో ట్రాన్స్‌పోర్టులను పెంచాల్సిన అవసరమున్నదని వివరించారు.
మీ స్నేహితులకు రికమెండ్ చెయ్యండి